Broj: 711-I-1701-P-135-19-20-06-19

Zagreb, 18. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Danijela Lukovića, predsjednika Uprave Croatia banka d.d.**, pokrenutom Odlukom Povjerenstva Broj: 711-I-297-P-135-19/20-02-12 od 8. studenog 2019.g., na 98. sjednici, održanoj 18. rujna 2020.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 1. kolovoza 2018.g. s imovinom utvrđenom u postupku provjere na temelju podataka pribavljenih od nadležnih tijela, i to u odnosu na podatke iz dijela izvješća „Podaci o nekretninama“, a koji nesklad između prijavljene imovine i stanja imovine kako proizlazi iz pribavljenih podataka je nastao propustom navođenja nekretnina bračnog druga dužnosnika, dužnosnik Danijel Luković, predsjednik Uprave Croatia banka d.d., počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Danijelu Lukoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u tri jednaka uzastopna mjesečna obroka, svaki u pojedinačnom mjesečnom iznosu od 1000,00 kn.**

Obrazloženje

Povjerenstvo je na 68. sjednici, održanoj 8. studenog 2019.g., pokrenulo postupak za odlučivanje o sukobu interesa protiv dužnosnika Danijela Lukovića, predsjednika Uprave Croatia banka d.d., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 1. kolovoza 2018.g. s imovinom utvrđenom u postupku provjere na temelju podataka pribavljenih od nadležnih tijela u dijelu izvješća “Podaci o nekretninama“ u pogledu navođenja nekretnina bračnog druga.

Na Odluku o pokretanju postupka dužnosnik Danijel Luković dana 28. veljače 2020.g. dostavio je pisano očitovanje u kojem u bitnom navodi da je dana 10. travnja 2019.g. dostavio svoje očitovanje na Zaključak Povjerenstva u kojem je naveo da nije ima saznanja da je njegova, sada samo formalna supruga vlasnica nekretnina upisanih u Zemljišnoknjižni odjel ………, Općinski sud u ………, zk.ul. …... Nadalje, dužnosnik navodi da je, s obzirom na svoje neznanje o postojanju navedenih nekretnina i činjenice da ne živi sa suprugom, od gospođe ………. ……... zatražio očitovanje o istima te je u prilogu svojeg očitovanja dostavio izjavu potpisanu od strane gospođe ………. ………... U navedenoj izjavi supruga dužnosnika izjavljuje kako dužnosnik do trenutka zaprimanja zaključka Povjerenstva nije imao nikakva saznanja o sklapanju ugovora o darovanju nekretnina od 18. ožujka 2013.g ovjerenog po javnom bilježniku Slavku Remenariću iz Samobora broj Ov-1552/13. Isto tako supruga dužnosnika u izjavi navodi da je njihova bračna zajednica prestala prije više godina dok je formalni postupak razvoda braka u fazi pokretanja, pri čemu dužnosnik zadnjih par godina živi na odvojenoj adresi te da isti nije imao saznanja o njezinom suvlasništvu navedenih nekretnina niti na iste polaže prava u brakorazvodnoj parnici, Supruga dužnosnika navodi i da predmetna izjava predstavlja njezinu pravnu volju te da u znak suglasnosti istu potpisuje. Uz izjavu dužnosnik je podnio ispravljenu imovinsku karticu u kojoj je naveo navedene nekretnine svoje supruge.

Na temelju članka 3. stavka 1. podstavka 37. ZSSI-a, predsjednici i članovi uprava trgovačkih društava koja su u većinskom državnom vlasništvu dužnosnici su u smislu ZSSI-a. Uvidom u Registar dužnosnika utvrđeno je da Danijel Luković obnaša dužnost predsjednika Uprave trgovačkog društva Croatia banka d.d. od 01. srpnja 2018.g. Stoga je Danijel Luković povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar izvješća o imovinskom stanju, koje je dužnosnik Danijel Luković podnio 1. kolovoza 2018. povodom stupanja na dužnost predsjednika Uprave trgovačkog društva Croatia banka d.d., Povjerenstvo je utvrdilo kako imenovani dužnosnik u dijelu izvješća koji se odnosi na podatke o nekretninama naveo samo suvlasništvo nad građevinskim zemljištem s trećim osobama u ………., k.o. ………, zk. ul. …….., površine 1000 m2. U postupku redovite provjere podataka iz podnesenog Izvješća o imovinskom stanju dužnosnika Danijela Lukovića, Povjerenstvo je neposrednim uvidom u Zajednički informacijski sustav zemljišnih knjiga i katastra, utvrdilo kako je u zemljišnim knjigama Općinskog suda u Novom Zagrebu, Zemljišnoknjižnog odjela …….. ………, u zk.ul. ……., k.o. ……, kat.čestica …………, oznake zemljišta kuća br. …….. i dvorište u ……………. ulici, upisana ……… …….. kao suvlasnica navedene nekretnine, označene kao dvosoban stan br. …. na ……… katu na sjeverozapadnoj strani, površine 47,00 m2, dok je uvidom u zemljišne knjige Općinskog suda u Gospiću, Zemljišnoknjižnog odjela …………., utvrdilo kako je u zk.ul. ……., k.o. ……………, kat. čestice …….. i …………., oznake zemljišta šuma ………… i pašnjak ………….., ukupne površine 1294 čhv, također upisana ……….. ………… kao suvlasnica navedenih nekretnina.

Člankom 4., stavkom 2. ZSSI-a propisano je da je član obitelji dužnosnika u smislu navedenog zakona bračni ili izvanbračni dug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, stoga je ………. …………, kao bračni drug dužnosnika Danijela Lukovića član obitelji dužnosnika u smislu ZSSI-a.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad odnosno nerazmjer između prijavljenih i prikupljenih podataka koji se ogleda u propustu navođenja nekretnina bračnog druga dužnosnika.

Dana 02. travnja 2019. Povjerenstvo je donijelo Zaključak, broj 711-I-743-IK-267-18/19-01-16 kojim se poziva dužnosnik da dostavi Povjerenstvu očitovanje s potrebnim dokazima za usklađivanje prijavljene imovine iz Izvješća o imovinskom stanju dužnosnika, podnesenog 01. kolovoza 2018.g. povodom stupanja na dužnost i stanja imovine utvrđene u postupku redovite provjere.

Dužnosnik Danijel Luković je dana 10. travnja 2019.g. dostavio Povjerenstvu očitovanje u kojem u bitnome navodi da njegova supruga i on već dvije godine ne žive zajedno, međutim da rastava braka još nije provedena. Nadalje navodi da je imovina njegove supruge stečena nasljedstvom od njezinih roditelja, a za što je saznao naknadno te svome očitovanju prilaže kopiju osobne iskaznice izdane od PU Zagrebačke iz koje je vidljivo da je od 06. srpnja 2018. godine prijavljen na adresi Aleja Pomoraca 13, Novi Zagreb te je isti stan po riječima dužnosnika u vlasništvu njegova oca. Prema navodima iz očitovanja, gospođa ……….. ……………. živi s njihovim zajedničkim sinom na adresi ………. ………, ……., …… ………..

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvo ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

Osim toga, Povjerenstvo napominje da je iz očitovanja dužnosnika kao i izjave njegove supruge razvidno je da je ista navedene nekretnine stekla Ugovorom o darovanju nekretnina od 18. ožujka 2013.g., dakle u vrijeme postojanja faktičke bračne zajednice.

Slijedom navedenog, Povjerenstvo smatra da navodi dužnosnika u očitovanju, niti izjava supruge koju je priložio ne predstavljaju odgovarajući dokaz za usklađivanje prijavljene imovine u Izvješću o imovinskom stanju podnesenom 1. kolovoza 2018.g. s imovinom utvrđenom u postupku provjere izvješća, na temelju podataka pribavljenih od nadležnih tijela. Stoga je odlučeno kao u točki I. izreke ovoga akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika, kao i visina plaće koju dužnosnik prima za obnašanje predmetne dužnosti te je, s obzirom na navedeno, Povjerenstvo ocijenilo primjerenim da se za utvrđenu povredu ZSSI-a dužnosniku izrekne sankcija obustave isplate dijela neto mjesečne plaće, u zakonom propisanom iznosu od ukupno 3.000,00 kn, koja će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Stoga je odlučeno kao u točki II. izreke ovoga akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Danijel Luković, elektroničkom dostavom

2. Objava na internetskoj stranici Povjerenstva

3. Pismohrana